text: Natural? - Bravanariz
  La paraula natural va en boca de tothom i, com és habitual, l'ús (i el mal ús) en desgasta l'efecte i en dilueix el significat fins que perd la consistència. Per això trobem que és important definir clarament a què ens referim nosaltres quan diem natural. Tot i que no ens considerem una marca de perfumeria, és fàcil i comprensible que se'ns etiqueti així. No som contraris a la perfumeria sintètica tradicional. Senzillament fem una altra cosa. El nostre tret distintiu té relació amb una manera diferent d'entendre el procés i la composició dels productes, que anomenem captures olfactives per no confondre el consumidor.
  Desafortunadament, la idea més generalitzada del perfum és que t'ha d'acompanyar per tot arreu i ha de despertar l'atenció i l'admiració de qualsevol que entri en el radi d'acció, ampli i expansiu, de la seva fragància. L'ús d'essències sintètiques i d'altres productes derivats del petroli garanteix aquest
  extraordinari poder de permanència i atracció. Però en realitat només és una disfressa. A la gent li agrada, disfressar-se. No hi tenim res en contra.
  El nostre objectiu, però, va un parell de passes més enllà, a la recerca d'una connexió més personal amb una naturalesa que ens fascina, ens explica i ens depassa. L'olfacte és, sens dubte, el sentit més primitiu i animal. Per això ens sembla el vehicle ideal per assolir el nostre objectiu.
  I és aquí que l'ús exclusiu de matèries 100% naturals pren sentit. L'educació olfactiva de la nostra societat és molt pobra: estem envoltats de fragàncies sintètiques destinades a encobrir les olors d'altres coses. En edificis públics, restaurants, aeroports i fins i tot en la intimitat de casa nostra l'olor es neutralitza, es maquilla i s'embelleix. En el cas dels perfums, la qüestió resulta inquietant, perquè fins i tot s'ha aconseguit "embellir" la meravellosa fragància del llessamí. Les notes sintètiques se solen produir aïllant la molècula que resulta dominant en l'essència natural, i només aquesta. En canvi, els materials naturals estan formats per centenars de molècules, cosa que els atorga una complexitat deliciosa, replena de matisos.
  Quan parlem de matèries 100% naturals volem dir que tot el que s'utilitza per dotar les nostres captures d'aquesta aroma tan característica són olis essencials i absoluts de primera qualitat, provinents de fustes, resines, fulles i flors de conreu o recol·lecció salvatge. No acceptem cap mena d'oli rectificat o
  modificat. També fem servir hidrolats destil·lats per arrossegament de vapor i tintures macerades, fetes a les nostres instal·lacions amb plantes que hem recol·lectat personalment al seu espai originari.
  Els avantatges de no aplicar productes sintètics a la pell es coneixen a bastament. En canvi, no tothom sap que les fragàncies naturals actuen amb l'epidermis, es transformen i s'adapten a qui les porta, de manera que esdevenen personals i potencien l'essència personal.
  Si bé és cert que aquestes fragàncies no persisteixen tant com les sintètiques, els efectes que tenen en l'organisme són molt més duradors, i el benefici a llarg termini és incalculable. No les portem per "marcar territori" i vendre'ns als altres. Les portem per sentir-nos bé, connectar de nou amb la nostra autenticitat i finalment, sí, per relacionar-nos amb l'entorn des d'aquesta veritat.